b'\n_START_ARTICLE_\nVive Tolli\n_START_SECTION_\nEluk\xc3\xa4ik\n_START_PARAGRAPH_\nTa l\xc3\xb5petas aastal 1947 Tallinna 3. Keskkooli. Aastast 1947 \xc3\xb5ppis ta kaks aastat Tallinna Riiklikus Tarbekunsti Instituudis keraamikat. L\xc3\xb5petas 1953. aastal Eesti Riikliku Kunstiinstituudi graafika erialal. Ta on end mitmel pool t\xc3\xa4iendanud, sealhulgas aastal 1969 Jugoslaavias ja aastal 1987 Kanadas._NEWLINE_Ta t\xc3\xb6\xc3\xb6tas aastatel 1953\xe2\x80\x931982 vabakunstnikuna. Seej\xc3\xa4rel t\xc3\xb6\xc3\xb6tas ta Eesti Riiklikus Kunstiinstituudis \xc3\xb5ppej\xc3\xb5una; aastast 1987 dotsendina ja aastast 1992 professorina._NEWLINE_Ta sai aastal 1965 Eesti NSV teeneliseks kunstnikuks ja aastal 1978 Eesti NSV rahvakunstnikuks. Ta on aastast 1957 Kunstnike Liidu liige ja aastast 1972 Soome Kalevala seltsi auliige. Vive Tolli on Eesti Kunstiakadeemia emeriitprofessor.\n_START_SECTION_\nLooming\n_START_PARAGRAPH_\nVive Tolli looming h\xc3\xb5lmab peale vabagraafika ka raamatuillustratsioone, eksliibriseid ja plakateid._NEWLINE_Teda on p\xc3\xa4rjatud arvukate auhindadega rahvusvahelistel n\xc3\xa4itustel. Aastal 1978 anti talle Kristjan Raua nimeline kunstipreemia, 1998. aastal Wiiralti auhind. Aastal 2008 sai ta Eesti Rahvuskultuuri Fondi elut\xc3\xb6\xc3\xb6 t\xc3\xa4nuauhinna. 2001. aastal anti talle Valget\xc3\xa4he III klassi teenetem\xc3\xa4rk.\n_START_SECTION_\nIsiklikku\n_START_PARAGRAPH_\nTema abikaasa Lembit Tolli oli skulptor, t\xc3\xbctar Tuulikki Tolli on teatrikunstnik. Tema ema oli Tallinna I T\xc3\xbctarlaste G\xc3\xbcmnaasiumi inspektor, vanaisa Timotheus Kuusik oli koolmeister ja kirjanik, onu Aleksis Kuusik oli koolmeister ja koolijuht, teine onu Vladimir Kuusik oli Viljandi, Tartu ja Tallinna ringkonnakohtu esimees.'